Árpád-házi Szent Erzsébet-templom (Halásztelek)

Az Árpád-házi Szent Erzsébet-templom Halásztelek központjában, a Kisgyár utcában áll. A templom az 1970-es–80-as évek egyik jelentős organikus alkotása, tervezője Csete György. Története 1953-ban jött létre az önálló Árpád házi Szent Erzsébet Egyházközség és Plébánia. 1971-től az Árpád-házi Szent Erzsébet egyházközösség plébánosi teendőit Szenderffy Ferenc, egykori tököli káplán látta el. A halásztelki templom 1976 és 1986 között épült, a római katolikus és a görögkatolikus hívek összefogásával, Szenderfi Ferenc plébános kezdeményezésére. A templom épülete ősi magyar sátorforma, szimbolizálva ezzel az égbolt és a föld találkozását. A templom tér a hagyományos katolikus templomok térszervezésével felhagyva centrális teret alkot, ahol a félgömb kupola középpontjában helyezkedik el az oltár. A tér belső elrendezésénél az aranymetszés szabályait alkalmazták. Tervezője Csete György építőművész és Dulánszki Jenő statikus volt. A belsőépítészeti kialakításban Csete Ildikó iparművész segített. Csete György a radikális organikusok csoportjához tartozik. Épületei a magyar történelemhez kapcsolódnak, templomai rendszerint centrális elrendezésűek, többszintesek, így 1982-es halásztelki temploma is, mely az első szakrális építménye. Ez tulajdonképpen egy rézlemez-fedésű félgömb, mely formájában a magyar sátrat, a jurtát idézi. Az épület belső szerkezete – mintegy negatív formaként – a gömb formájú szentségházon rajzolódik ki. A nyíló rózsát mintázó oltár a templom titulusának és védőszentjének, Szent Erzsébetnek a legendájára utal. Előzőleg csak szűkös miséző hely volt a településen. A hetvenes évek végén kapott az egyházmegye engedélyt az új templom megépítésére, de csak akkora alapterületű lehetett, mint a korábbi miséző helyként is használt paplak. Csete György építész szellemes ötlete volt, hogy ide egy háromszintes „jurtát” kell építeni. Az első szint földbe mélyesztve a plébánia közösségi termeinek ad helyet, a második szint a plébánia - mindez betonból, illetve téglából, köralaprajzzal - és a felső szint a félgömb alakú, fából készült jurtatemplom, kívül rézlemezborítással. A templom stílszerűen föntről kapja a fényt. A hajdani miséző hely egyetlen valamire való művészi alkotása egy szép tiroli Szent Erzsébet-szobor volt. A jurtatemplomnak is ez lett az ékessége, és ezért választották Szent Erzsébetet a templom védőszentjéül. A templom térszervezése A halászteleki templom az ország egyetlen jurtatemploma. A 16 sarokkal közrefogott gömbhéj, a magyar Szent Korona boltozatának formáját veszi fel, nyitott opeionja fölött kis szögben elfordított latin kereszttel. A templom kialakításában Csete György kozmikus világmodellje jelenik meg. A templom berendezése A keresztelő pult és a papi szék gótikus elemeket tartalmaz, az oltár pedig rendhagyóan kör formájú. A tabernákulumot a templom szerkezetének kicsinyített másaként a helyi SzIMFI dolgozói készítették. Az oltár mögötti zászlókat, a miseruhát és az oltárterítőt Csete György felesége, Csete Ildikó textilművész készítette.[1] Az oltár mögött a zászlók előtt lévő korpusz Homonnay Borbás Zoltán Bányán élő fafaragó népművész alkotása. A templomban szolgáló papok 1971–1992 Szenderffy Ferenc 1992–1999 Aczél László pálos szerzetes 1999–2000 Simon Péter, Balázs Tibor helyben lakó lelkipásztori munkatárssal, hitoktatóval 2000– Kispál György plébános, a lelkipásztori munkatárs továbbra is Balázs Tibor Jegyzetek Források https://www.utazzitthon.hu/latnivalo/halasztelek/arpad-hazi-szent-erzsebet-romai-katolikus-templom Archiválva 2017. március 18-i dátummal a Wayback Machine-ben Halásztelki Egyházak története Archiválva 2017. március 19-i dátummal a Wayback Machine-ben Építészfórum korunk templomépítészete Szent Erzsébet útján a fehérvári egyházmegyében Csete György és Csete Ildikó kiállítása Hódmezővásárhelyen Szakrális építészet, a halásztelki Árpád-házi Szent Erzsebet Templom-1979 Tervlap A halásztelki Szent Erzsébet templom Csete Ildikó iparművész https://www.szfvar.katolikus.hu/adattar/papok/kispal-gyorgy További információk Az egyházközösség elérhetősége Archiválva 2017. március 18-i dátummal a Wayback Machine-ben A csepeli plébánia honlapja Szakrális építészet ismertetője (BME)